Die alti Garde hett sich bim Hämmering Män am Aescheplatz zem Bummel troffe. Dert sind mr in Bus gstyge und uff dr A2 in Richtig Luzärn gfahre. Wo mr uss em Bölche-Tunnel gfahre sind, hett dr Ruedi Hintermann sGhaimnis geliftet und hätt bekannt gäh, ass mr in si Wohnort,  Hägedorf (SO), fahre. Dr Ruedi wohnt sitt vyle Joor dert und schafft als Bauverwalter. Bym ynefahre sind mr iber vyli, vyli Kreisel gfahre. Voller Stolz hett dr Ruedi iber sErstelle vo jedem Ainzelne kenne brichte. In dr Mitti vom Ort händ mr denne vor aim grosse Stall halt gmacht und sind ussgstiege. Im Stall sälber händ uns diversi Gruppe vo dr Hägedorfer Fasnacht  Gugge, Ainzelmasgge, Schnitzelbänggler, ..., alles in allem guet 50 Fasnächtler - empfange. Während em üppige Apéro hett dr Ruedi iber si  Dorf und denne iber dHägedorfer Fasnacht verzällt. Jedi aawäsendi Gruppe isch porträtiert worde und hett e Koschtproob vo ihrem Könne gäh. Gly händ mr gmerggt, dass au zHägedorf, wenn au nur im Glaine, e tolli Fasnachtskultur herrscht. Vor allem Schnitzelbängg sind sehr originell gseh. Si händ nitt aifach sStandardprogramm vo dr Fasnacht 2006 gsunge, nai alli händ versuecht spezielle Värs iber Basel oder speziell iber dr Ruedi zbringe. (Dr Zeedel vo dr Schluchtratte Hägedorf: Vordersyte, Hintersyte)